– LURER PENSJONISTENE: Stortingsrepresentant Roy Steffensen (Frp) mener Arbeiderpartiets pensjonsmodell lurer pensjonistene.
– et kan virke som om Arbeiderpartiet har overlatt Facebook-kontoen sin til Helga Pedersen, for makan til sverting av regjeringen og Frp skal man lete lenge etter, skriver stortingsrepresentant Roy Steffensen (Frp) i dette leserbrevet.
Publisert: 22.07.2017 kl 10:00
Frp er eneste parti som er imot både underregulering av pensjon, og avkortning av pensjon for gifte og samboende pensjonister. I regjering har vi likevel fått gjennomslag for redusert avkortning fra 15 prosent til 10 prosent, et grep som kommer 650.000 pensjonister til gode i form av 8000 kroner mer i året i økt pensjon per par. I regjering har vi totalt styrket pensjonisters økonomi med om lag syv milliarder kroner, penger som de ikke ville fått uten Frp i regjering. I tillegg til avkortningen betaler en gjennomsnittlig pensjonist nå 3000 kroner mindre i skatt enn i 2013, og vi har i samarbeid med KrF og V i to omganger økt pensjonen for enslige minstepensjonister med totalt 8000 kroner.
Mange pensjonister har opplevd svekket kjøpekraft i de siste årene, og dette skyldes den urettferdige underreguleringen av pensjon. For de som har lest Jens Stoltenberg sin bok så er det ingen tvil om at pensjonsreformen, og underregulering av pensjonistene, er en av hans store seire som statsminister. Han fikk stortingsflertallet, og LO, med seg på at det var fornuftig å regulere pensjonen i takt med den generelle lønnsveksten, minus 0,75 prosent. Med svak lønnsvekst de siste årene, har konsekvensen vært at dette har gått kraftig ut over pensjonistenes kjøpekraft. I regjering har vi dessverre ikke fått gjennomslag for å gjøre noe med underregulering, men det skyldes at pensjonsreformen ble vedtatt ganske nylig, i 2011, av alle andre partier enn Frp, og at viljen til å gjøre om på reformen ikke er til stede hos de andre partiene.
Jonas Gahr Støre skrøt av pensjonsreformen senest i sin landsmøtetale i år, og finanspolitisk talsperson Marianne Marthinsen trakk i Stortinget 5. april frem at pensjonsreformen kanskje er den viktigste reformen i nyere tid for norske statsfinanser. Oversatt fra politikerspråk betyr det mest besparelser, og besparelsene har her gått ut over pensjonistene. I samme debatt poengterte Jonas Gahr Støre helt riktig at Frp var i mot pensjonsreformen, og at vi dermed var i mot at det var pensjonistene som skulle bære besparelsen på sine skuldre.
Arbeiderpartiet ser nå at Jens Stoltenberg sin modell slo ut feil, men når de nå presenterer en ny modell legger de likevel fortsatt opp til underregulering. Dette er ikke annet enn et forsøk på å lure pensjonistene, og fortsatt legge besparelsen på pensjonistenes skuldre. Jeg tror pensjonsbløffen fra Ap blir avslørt av velgerne i september. Realiteten er at dess større Frp, det eneste partiet som vil fjerne både underregulering og avkortning, blir ved valget, dess mer gjennomslag vil vi få i vår kamp for å styrke pensjonisters økonomi.